Mynd: epa. eu (Mótmælisgongur í Bangladesh) Støðan ógvuliga álvarslig í Myanmar 2017-09-29 12: 58 Guðrun í Jákupsstovu Rohingyafólkini hava verið forfylgd og diskriminerað, so leingi tey hava hildið til í Myanmar. Ongin semja tykist vera um júst hvar tey hoyra heima. Størsti parturin av Myanmarfólkunum siga, at tey hoyra til Bangladesh, meðan Bangladesh sigur tey hoyra til Myanmar. Sostatt er Rohingyafólkini heimleys og uttan ríkisborgararætt nakrastaðni. Fyri góðum mánaða síðani lupu nakrar militantir Rohingyamenn á nakrar myanmarskar hermenn. 12 myanmarskir hermenn doyðu, og síðan tá hevur myanmarski herurin sett hart ímóti hørðum, og við harðligum, blóðugum atsóknum fingu fleiri túsund Rohingyafólk at flýggja fyri lívinum. CNN upplýsir í dag, at síðan hetta byrjaði, er umleið ein hálv millión Rohingyafólk flýggjaði fyri lívinum, tvørtur um markið til Bangladesh. Hóast nógva politiska- og miðlaumrøðu, so er tað ikki fyrr enn í gjár at ST hevði ein almennan fund um støðuna. ST aðalskrivarin, Antonio Guterres sigur, at støðan er, upp á sera stutta tíð, blivin til eina ovurstóra og umfatandi flóttafólkakreppu. ST hevur fordømt forfylgingina av Rohingyafólkunum, og er tað í fleiri førum blivið bólkað sum etniska útreinsan. Myanmarskir myndugleikar avnokta hesum, og svara, at hetta eru neyðug átøk fyri at forða fyri fleiri yvirgangsatsóknum frá Rohingyafólkunum. Tann mongdin av fólki ið er flýggjað úr Myanmar til Bangladesh er ikki upplivað síðan túsundavís av fólki flýggjaðu undan fólkamorði úr afrikanska landinum, Rwanda, í 1994. Fleiri ST aðalskrivarar, sendimenn og Amnesty International byrja nú at rópa varskó, og vísa á, at nú er nóg mikið tosað. Millum annað verður skotið upp, at banna innflutningi av vápnum í Myanmar.